**Hipnoza căderii**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*alfabetizarea efemeridei\*

”în podul palmei un sân de femeie

îngenunchează cerul în răscruce c-un strigăt de pasăre

auzi iubite timpul clipocind la ţărmul

inimii?”

iată lumea

spune Dumnezeu ostenit

găurile negre strivite de rama zilei înainte de micul dejun

i-au creat alergii metafizice

cu ”a fost odată spre veșnicire” începe povestea multiplicată

fiecare bate

ușa ghilotină așteaptă momentul de neatenție

pelerinajul prin arterele clipei nu se începe

fără licență terestră

știu sigur

chiar fără să răsfoiesc presa galactică

un copil explorează alfabetul orbitei solare și râde

dacă sparge oglinda minunea se autentifică

crapă muguri în carne

însingurare conceptuală bărbatul spovedește un timp ce îl reneagă

nu lăsa dividerea să-ți pătrundă în sânge

spune blajin femeia

aşteptare filigranată cu pârguri

răstignire dezavuată de secundă misterul înspăimântă

soarbe anarhia cu gust de cucută

încep dimineaţa în lume

alunec goală deasupra materiei

nara tremură

umflă corzile trupului meu de femeie

când mă îndrept spre tine

legăn spaţiul în şolduri

ecoul îmbrățișărilor tale reverberează veșnicii în pupă

nu-mi spune că n-ai auzit

Eva se-nvăţase să cadă în braţe de Adam sau doar de genune

profesionist

edenul rotește miracolul în jurul respiraţiei

hipnoza căderii

rotunjimea de măr imperială

savoarea

acelaşi zâmbet molatec de ispită înmugurește pielea

adâncul

albatroșii țin furtuna în iriși

bărbatul străbate

răpus

învinge

mareea de stele descrește

carnea se-nchide peste taină

adoarme

lumina despică apele facerii şi se respiră

iubirea

deschide gura abisului şi ţipă